# Francisco José Duarte Isava

Francisco José Duarte Isava (Maracaibo, 6 de gener de 1883 - Caracas, 1 d'octubre de 1972) va ser un matemàtic, astrònom, enginyer, cartògraf i funcionari públic veneçolà.

## Vida i Obra

Duarte va ser el sisè dels deu fills d'un general de l'exèrcit veneçolà. Va obtenir el títol de batxiller i d'agrimensor el 1900 a la universitat de Carabobo i el 1908 es va graduar com enginyer civil a la universitat Central de Veneçuela a Caracas. El 1920 va fer estudis de postgrau a la universitat de París.
Va ser professor universitari intermitentment: a la universitat Central (1909-1911, 1917-19 i 1936-1939) i a la universitat Santa Maria (1954-1956). Durant molts anys va treballar per a organitzacions governamentals: cònsol de Veneçuela a Ginebra (1924-1929), director del Observatorio Astronómico y Meteorológico Juan Manuel Cajigal (1936-1941), director de fronteres del Ministeri de Relacions Exteriors (1941-1968), i membre de diverses comissions de delimitació de fronteres amb Brasil, Guaiana i Colòmbia.
A partir de 1958 va ser cap del consell assessor de l'observatori i com a tal va participar en la localització del nou Observatori Astronòmic Nacional de Llano del Hato. Per això, el Centro de Investigaciones de Astronomía Francisco J. Duarte de Veneçuela porta el seu nom.
Duarte va publicar set llibres, més vuitanta articles a revistes científiques i unes vint solucions de problemes. Potser la seva obra més coneguda va ser Lecciones de análisis infinitesimal (1943) continuació del seu text Memoria sobre integrales limitadas (1929) que, probablement és el primer text de matemàtiques avançades imprès a Veneçuela. També ´son remarcables les taules de logaritmes que va publicar conjuntament amb Robert de Montessus de Ballore el 1925 a París.

## Referències

* ↑ Semprún Parra i Hernández, 2018, p. 686.
* ↑ Chalbaud Cardona i Freites, 2005, p. 88.
* ↑ Sosa de León, 1992, p. x.
* ↑ Freites, 1992, p. 110-111.
* ↑ Chalbaud Cardona i Freites, 2005, p. 93.
* ↑ Semprún Parra i Hernández, 2018, p. 686-687.
* ↑ Beyer, 2015, p. 43.

## Bibliografia

* Beyer, Walter «Un paseo histórico por la educación matemàtica venezolana: una visión a través de los textos escolares» (en castellà). Histemat, Vol. 1, Num. 1, 2015, pàg. 32-51. ISSN: 2447-6447.
* Chalbaud Cardona, Pedro R.; Freites, Yajaira «La astronomía en Venezuela: El observatorio Cajigal y la experticia extranjera» (en castellà). Saber y Tiempo, Vol. 5, Num. 19, 2005, pàg. 73-112. ISSN: 0328-6584.
* Freites, Yajaira «De ilustrados a profesionales. Los ingenieros venezolanos entre 1899 y 1935» (en castellà). Dynamis: Acta Hispanica ad Medicinae Scientiarumque Historiam Illustrandam, Vol. 12, 1992, pàg. 105-130. ISSN: 0211-9536.
* Semprún Parra, Jesús Ángel; Hernández, Luís Guillermo. «DUARTE, Francisco José». A: Diccionario General del Zulia (en castellà). Sultana del Lago Editores, 2018, p. 686-687. ISBN 9781976873034.
* Sosa de León, Mireya. «Duarte, Francisco José». A: Diccionario de historia de Venezuela (en castellà). Fundación Polar, 1992. ISBN 9789806100169.
* Vessuri, Hebe M.C. «The Search for a Scientific Community in Venezuela: From Isolation to Applied Research» (en anglès). Minerva, Vol. 22, Num. 2, 1984, pàg. 196-235. ISSN: 0026-4695.

## Enllaços externs

* O'Connor, John J.; Robertson, Edmund F. «Francisco José Duarte Isava» (en anglès). MacTutor History of Mathematics archive. School of Mathematics and Statistics, University of St Andrews, Scotland. (anglès)
* Guerrero Ordáz, Jesús A. «Francisco José Duarte Isava». Asociación Larense de Astronomía. [Consulta: 29 abril 2020]. (castellà)